b'\n_START_ARTICLE_\nPGA-touren\n_START_PARAGRAPH_\nPGA-touren er den mest prestisjefylte touren i golf, med turneringer som hovedsakelig finner sted i USA.\n_START_SECTION_\nSesongkalenderen\n_START_PARAGRAPH_\nPGA-toursesongen strekker seg fra januar til november. Det er som regel sm\xc3\xa5 forandringer fra sesong til sesong, og normalen er ca. 47\xe2\x80\x9350 turneringer fordelt p\xc3\xa5 44\xe2\x80\x9345 uker, inkludert en eller flere lagturneringer uten pengepremie. Tourens geografi bestemmes utfra v\xc3\xa6ret. Touren starter i Hawaii i januar (Aloha Season), tilbringer det meste av de to f\xc3\xb8rste m\xc3\xa5nedene i California og Arizona (West Coast Swing), og flytter seg deretter til Florida (Southern Swing). I april begynner den \xc3\xa5 flytte nordover. Sommerm\xc3\xa5nedene tilbringes hovedsakelig i de nord\xc3\xb8stre og sentrale deler av USA, og p\xc3\xa5 h\xc3\xb8sten flytter touren sydover igjen (Fall Finish).Fra sesong 2007 skiftet h\xc3\xb8stsesongen navn til Fall Series._NEWLINE_I noen uker arrangeres to turneringer samtidig; en \xc2\xabregul\xc3\xa6r\xc2\xbb med varierende status, og en \xc2\xabsekund\xc3\xa6r\xc2\xbb med lavere status, svakere startfelt og mindre premiepott. \xc2\xabSekund\xc3\xa6re\xc2\xbb turneringer regnes ofte som en anledning for svakere spillere (n\xc3\xa6r eller under 125.-plass p\xc3\xa5 pengelisten) til \xc3\xa5 hente seg opp eller oppn\xc3\xa5 to-\xc3\xa5rs spillerett ved \xc3\xa5 vinne en turnering._NEWLINE_Ikke alle turneringene p\xc3\xa5 PGA-touren arrangeres av PGA TOUR. USGA og R&A st\xc3\xa5r bak noen turneringer._NEWLINE_Fire turneringer har status som major. Noen spilles som \xc2\xabpro\xe2\x80\x93am\xc2\xbb, der to konkurranser p\xc3\xa5g\xc3\xa5r samtidig og amat\xc3\xb8rer f\xc3\xa5r delta sammen med profesjonelle.\n_START_SECTION_\nKvalifisering\n_START_PARAGRAPH_\nProfesjonelle golfspillere kan kvalifisere seg til PGA-touren p\xc3\xa5 flere m\xc3\xa5ter. Hver h\xc3\xb8st arrangerer touren en kvalifiseringsskole (Qualifying School eller Q School), en konkurranse som omfatter seks runder. Spillerne p\xc3\xa5 de 30 beste plasseringene f\xc3\xa5r spillerett p\xc3\xa5 PGA-touren neste sesong._NEWLINE_Spillerne p\xc3\xa5 de 25 beste plasseringene p\xc3\xa5 Nationwide Tour f\xc3\xa5r spille p\xc3\xa5 PGA-touren neste sesong, liksom spillere som vinner minst tre turneringer p\xc3\xa5 Nationwide Tour._NEWLINE_De 125 spillerne som har vunnet mest penger p\xc3\xa5 PGA-touren n\xc3\xa5r \xc3\xa5ret er slutt sikrer ogs\xc3\xa5 spillerett for neste sesong. Spillere som vinner en turnering er garantert spill i de to neste \xc3\xa5rene. Spillere som vinner World Golf Championships er garantert tre \xc3\xa5rs spill og om en spiller vinner en major-turnering f\xc3\xa5r han spillerett i fem \xc3\xa5r.\n_START_SECTION_\nEndringer fra 2007\n_START_PARAGRAPH_\nP\xc3\xa5 en pressekonferanse 2. november 2005 annonserte Tim Finchem, sportsdirekt\xc3\xb8r i PGA TOUR, store forandringer p\xc3\xa5 PGA-touren fra 2007. Sesongen skal bli \xc2\xabkortere og mer konsis\xc2\xbb, og sesongavslutningen legges helt om for \xc3\xa5 ta opp konkurransen med andre idretter som preger h\xc3\xb8stsesongen p\xc3\xa5 TV. Hovedelementet i den nye tour-sesongen er en poengbasert serie, med navnet FedEx Cup, der spillerne vil samle poeng p\xc3\xa5 grunnlag av resultatene i turneringer. Vinneren av FedEx Cup vil motta \xc2\xabden st\xc3\xb8rste utbetalingen innen konkurranseidrett\xc2\xbb. FedEx Cup avsluttes med en mesterskapsserie p\xc3\xa5 fire turneringer, som kulminerer med The Tour Championship \xe2\x80\x93 flyttet fra november til september._NEWLINE_Etter The Tour Championship f\xc3\xb8lger h\xc3\xb8stserien Fall Series, der spillerne fortsetter \xc3\xa5 konkurrere i h\xc3\xa5p om \xc3\xa5 ende blant de 125 beste p\xc3\xa5 pengelisten som f\xc3\xa5r spillerett til neste sesong.\n_START_SECTION_\nNordmenn p\xc3\xa5 PGA-touren\n_START_PARAGRAPH_\nHenrik Bj\xc3\xb8rnstad er den eneste nordmann som har kvalifisert seg for spill p\xc3\xa5 PGA-touren. Han var kvalifisert for sesongene 2006 og 2010. Erik Compton, som representerer USA, men ogs\xc3\xa5 har norsk statsborgerskap, kvalifiserte seg til PGA-touren for sesongene 2012 og 2013._NEWLINE_Viktor Hovland debuterte som proff p\xc3\xa5 PGA-touren 20. juni 2019 etter en imponerende karriere som amat\xc3\xb8rspiller. Viktor Hovland har ikke kvalifisert seg for fast spill p\xc3\xa5 PGA p.t.'